送歐陽司理歸荆南
作者：周行己
朝代：宋

paragraphs: 荆南秀氣有異才，我今見之歐陽子。
長年讀書五車過，下筆神捷風雲起。
一昨新書警末俗，儒衣喜好入骨髓。
此君矯矯出輩流，一心本學妙達理。
斯之自信謝黨與，萬口一律誰信爾。
眼明却見法令新，四海文章盡蘇氏。
馬羣一遇伯樂空，近拔其尤自君始。
可憐平生萬艱苦，及壯一官歸故里。
丈夫行道會有時，用心深處良獨知。
眼中人才不易得，鳳翥龍驤非爾誰。
野人一身日百謗，人笑阮癡端不癡。
憶昔定交論心腹，示我青青千載期。
茲事風流定不朽，謝爾紛紛輕薄兒。
如此嘉會豈易得，端知聚散非人力。
相期遠大莫相憶，要須身健且强食。